## Pravilnik o registraciji i opremi vozila Ministarstva unutarnjih poslova

### NN 63/2007 (18.6.2007.), Pravilnik o registraciji i opremi vozila Ministarstva unutarnjih poslova

# ministarstvo unutarnjih poslova

**1964**

Na temelju članka 245. Zakona o sigurnosti prometa na cestama (»Narodne novine«
broj: 105/04.) ministar unutarnjih poslova donosi

## PRAVILNIK

### O REGISTRACIJI I OPREMI VOZILA MINISTARSTVA UNUTARNJIH POSLOVA

I. OPĆE ODREDBE

Članak 1.

Ovim Pravilnikom propisuju se obilježja i oprema motornih vozila i priključnih
vozila Ministarstva unutarnjih poslova (u daljnjem tekstu: Ministarstvo), uvjeti
i način registracije tih vozila, izgled i sadržaj registarskih pločica te
vođenje upisnika vozila.

Članak 2.

Motorna i priključna vozila Ministarstva prema ovome Pravilniku su:
1. vozila s policijskim obilježjima,
2. vozila s djelomičnim policijskim obilježjima,
3. vozila bez policijskih obilježja.

II. OBILJEŽJA, UREĐAJI I OPREMA POLICIJSKIH VOZILA

Članak 3.

Policijska obilježja prema ovom Pravilniku su:
1. bijela boja broj: 9010 ili srebrna boja broj: 9006 prema RAL-ovom katalogu
boja za registraciju vozila;
2. registarska pločica s natpisom »POLICIJA«;
3. registarske pločice s brojčanim oznakama za vozila s policijskim obilježjima
(u daljnjem tekstu: policijske registarske pločice);
4. crtež (ili naljepnica s crtežom) oznake »POLICIJA MUP, RH« (u daljnjem
tekstu: policijska oznaka);
5. natpis »POLICIJA« bijele boje na trakama plave boje broj 5013 prema RAL-ovom
katalogu boja za registraciju vozila;
6. natpis »POLICIJA« plave boje broj 5013 prema RAL-ovom katalogu boja za
registraciju vozila.
Policijska obilježja iz stavka 1. točaka 2. do 6. ovoga članka moraju biti
izrađena tako da reflektiraju svjetlost.

Članak 4.

Vozila s policijskim obilježjima, osim motocikla, mopeda i priključnih vozila,
moraju imati:
1. po jednu policijsku oznaku »POLICIJA MUP, RH« visine najmanje 16 cm na
prednjem dijelu bočnih stranica vozila i jednu na prednjem dijelu vozila,
odnosno na poklopcu motora, visine najmanje 30 cm;
2. uzduž bočnih stranica vozila plavu traku širine najmanje 15 cm, razdijeljenu
po dužini jednom žutom crtom širine 2 do 3 cm;
3. natpis »POLICIJA« ispisan bijelim slovima, na dijelu trake iz točke 2. ovoga
stavka, iza policijske oznake, u visini prednjih vrata, odnosno prve polovice
kabine vozila;
4. natpis »POLICIJA« ispisan plavim slovima, na zadnjoj strani vozila iznad
registarske pločice i na prednjoj strani, odnosno poklopcu motora vozila ispod
policijske oznake iz točke 1. ovoga stavka;
5. policijske registarske pločice;
6. ugrađen uređaj za davanje zvučnih znakova u nizu tonova različitih visina s
mikrofonskom kombinacijom;
7. ugrađen kolski radiouređaj za prijam i predaju na frekvencijama sustava
radiofonskih veza Ministarstva;
8. policijsku svjetlosnu signalizaciju ugrađenu na najvišem dijelu vozila i to:
– jedan ili dva izvora svjetlosti plave boje ili
– dva izvora svjetlosti, koji mogu biti crvene boje (na lijevoj strani vozila) i
plave boje (na desnoj strani vozila) ili
– dva izvora svjetlosti plave boje ili u kombinaciji crvene i plave boje
integrirana u krovnu konzolu na kojoj se s prednje i stražnje strane nalazi
natpis »POLICIJA« te koja može biti opremljena i uređajem s mogućnošću ispisa
zapovijedi vozačima.
Izgled policijske oznake iz stavka 1. točke 1. ovoga članka propisan je na
Obrascu 1 koji je tiskan uz ovaj Pravilnik i čini njegov sastavni dio.
Vozila s policijskim obilježjima, osim motocikla i mopeda, mogu imati
identifikacijski broj radiouređaja, ispisan brojevima plave boje na drugoj
polovini krova vozila, okomito i simetrično na uzdužnu os vozila te druge
natpise informativnog sadržaja (web adresa Ministarstva, brojevi kontakt –
telefona i sl).

Članak 5.

Motocikli i mopedi s policijskim obilježjima moraju imati policijsku registarsku
pločicu, policijsku svjetlosnu signalizaciju iz članka 4. stavka 1. točke 8.
ovoga Pravilnika ugrađenu s prednje strane vozila i dva manja plava svjetla
ugrađena na stražnjem dijelu vozila iznad registarske pločice, policijsku oznaku
minimalne visine 10 cm na prednjem dijelu motocikla ili mopeda, s obje strane
spremnika za gorivo ili s obje strane prednjeg dijela štitnika, te mogu biti
opremljeni s plavom teleskop lampom i uređajima iz članka 4. stavka 1. točke 6.
i 7. ovoga Pravilnika.
Priključna vozila s policijskim obilježjima moraju imati policijsku registarsku
pločicu, te natpis iz članka 4. stavka 1. točke 4. ovoga Pravilnika na zadnjoj i
bočnim stranama vozila.

Članak 6.

Vozila s djelomičnim policijskim obilježjima moraju imati na prednjem dijelu
vozila registarsku pločicu s natpisom »POLICIJA«, a na stražnjem dijelu vozila
pripadajuću registarsku pločicu.
Vozila iz stavka 1. ovoga članka moraju imati ugrađenu i policijsku svjetlosnu
signalizaciju iz članka 4. stavka 1. točke 8. ovoga Pravilnika ili moraju biti
opremljena prijenosnim izvorom svjetlosti, kao i uređaje iz članka 4. stavka 1.
točke 6. i 7. ovoga Pravilnika.
Iznimno od odredbe stavka 1. ovoga članka, vozila s djelomičnim policijskim
obilježjima kada se koriste tijekom obavljanja poslova osiguranja i zaštite
osobne sigurnosti štićenih osoba, mogu registarsku pločicu s natpisom »POLICIJA«
imati i na stražnjem dijelu vozila.

Članak 7.

Vozila bez policijskih obilježja s ugrađenim uređajima za utvrđivanje prekršaja
vozila u prometu, te vozila koja se koriste u otkrivanja kaznenih djela, nadzoru
državne granice i zaštiti osoba mogu imati ugrađenu i policijsku svjetlosnu
signalizaciju, kao i uređaje iz članka 4. stavka 1. točke 6. i 7. ovoga
Pravilnika.
Vozila iz stavka 1. ovoga članka s ugrađenim uređajima za utvrđivanje prekršaja
vozila u pokretu mogu imati i uređaj za ispisivanje zapovjedi vozačima smješten
na zadnjoj polici ispod stražnjeg vjetrobranskog stakla.

Članak 8.

Motorna vozila Ministarstva, osim motocikala i mopeda, uz opremu propisanu
odredbama ovoga Pravilnika, moraju imati opremu utvrđenu propisima o sigurnosti
prometa na cestama.
Motorna i priključna vozila Ministarstva, uz opremu iz stavka 1. ovoga članka,
mogu imati i dodatnu opremu i uređaje sukladno njihovoj namjeni.

III. UVJETI I NAČIN REGISTRIRANJA VOZILA MINISTARSTVA

Članak 9.

Registracija motornih i priključnih vozila Ministarstva obavlja se u sjedištu
Ministarstva.

Članak 10.

U slučaju gubitka registarske pločice, odnosno prometne dozvole, izdaje se nova
registarska pločica s novim registarskim oznakama i nova pripadajuća prometna
dozvola, temeljem Potvrde o gubitku izdane od policijske uprave odnosno
policijske postaje prema prijavi gubitka.

Članak 11.

Motorna i priključna vozila Ministarstva registriraju se sukladno odredbama
ovoga Pravilnika i odredbama važećih propisa o registraciji vozila.

IV. POLICIJSKE REGISTARSKE PLOČICE

Članak 12.

Policijska registarska pločica i na njoj otisnute registarske oznake po obliku i
dimenzijama istovjetne su registarskoj pločici i na njoj otisnutim registarskim
oznakama koji su propisani Pravilnikom o registraciji vozila.
Na policijskoj registarskoj pločici registarske oznake otiskuju se plavom bojom.
Registarska oznaka vozila sastoji se od šest brojeva od kojih prva tri
označavaju ustrojstvenu jedinicu Ministarstva, a druga tri broja su registarski
broj vozila. Između oznake ustrojstvene jedinice i oznake registarskog broja
otisnut je grb Republike Hrvatske istih dimenzija, boje i oblika kao i na
civilnim registarskim pločicama. Izgled i sadržaj policijske registarske pločice
propisan je na Obrascu 2 koji je tiskan uz ovaj Pravilnik i čini njegov sastavni
dio.
Iznimno od stavka 2. ovoga članka, na policijskoj registarskoj pločici čije su
dimenzije utvrđene člankom 14. stavkom 6. Pravilnika o registraciji vozila, u
gornjem redu pločice otisnut je broj ustrojstvene jedinice Ministarstva i grb
Republike Hrvatske, a u donjem redu registarski broj vozila.
Na registarskim pločicama motocikla i mopeda, u gornjem redu otisnut je broj
ustrojstvene jedinice Ministarstva, a u donjem registarski broj. Između ovih
brojeva, na sredini pločice, otisnut je grb Republike Hrvatske. Izgled i sadržaj
policijske registarske pločice za motocikle i mopede propisan je na Obrascu 3
koji je tiskan uz ovaj Pravilnik i čini njegov sastavni dio.

Članak 13.

Brojčane oznake ustrojstvenih jedinica Ministarstva na policijskim registarskim
pločicama su:

|  |  |  |
| --- | --- | --- |
|  | USTROJSTVENA JEDINICA  MINISTARSTVA UNUTARNJIH POSLOVA | BROJČANA  OZNAKA |
| 1. | Ministarstvo unutarnjih poslova – sjedište | 010 |
| 2. | PU bjelovarsko – bilogorska | 020 |
| 3. | PU dubrovačko – neretvanska | 030 |
| 4. | PU ličko – senjska | 040 |
| 5. | PU karlovačka | 050 |
| 6. | PU koprivničko – križevačka | 060 |
| 7. | PU osječko – baranjska | 070 |
| 8. | PU istarska | 080 |
| 9. | PU primorsko – goranska | 090 |
| 10. | PU sisačko – moslavačka | 100 |
| 11. | PU brodsko – posavska | 110 |
| 12. | PU splitsko – dalmatinska | 120 |
| 13. | PU šibensko – kninska | 130 |
| 14. | PU varaždinska | 140 |
| 15. | PU vukovarsko – srijemska | 150 |
| 16. | PU virovitičko – podravska | 160 |
| 17. | PU krapinsko – zagorska | 170 |
| 18. | PU zadarska | 180 |
| 19. | PU zagrebačka | 190 |
| 20. | PU međimurska | 210 |
| 21. | PU požeško – slavonska | 220 |

Članak 14.

Na registarskoj pločici za vozila s djelomičnim policijskim obilježjima otisnut
je plavom bojom natpis »POLICIJA«, visine 47 mm. Ispred natpisa »POLICIJA«
otisnuta je policijska oznaka visine 55 mm, a iza natpisa »POLICIJA« crvena crta
i trokut koji omeđuje prostor dimenzije 41x27 mm na kojem je crnom bojom
otisnuta registarska oznaka vozila za koje je izdana registarska pločica. Visina
slova otisnute registarske oznake je 10 mm, a brojeva 15 mm. Izgled i sadržaj
registarske pločice za vozila s djelomičnim policijskim obilježjima propisana je
na Obrascu 4 koji je tiskan uz ovaj Pravilnik i čini njegov sastavni dio.

V. UPISNIK

Članak 15.

Upisnik o registriranim vozilima Ministarstva vodi se u sjedištu Ministarstva.

VI. PRIJELAZNE I ZAVRŠNE ODREDBE

Članak 16.

Odredbe članka 3. točke 1. i članka 4. točke 2., 3., 4. i 6. ovoga Pravilnika ne
primjenjuju se na policijska vozila koja su registrirana do dana njegovoga
stupanja na snagu.

Članak 17.

Danom stupanja na snagu ovoga Pravilnika prestaje važiti Pravilnik o
registraciji i opremi te uvjetima za upravljanje vozilima Ministarstva
unutarnjih poslova Republike Hrvatske (»Narodne novine«, broj 55/94, 83/94,
57/96 i 142/03).

Članak 18.

Ovaj Pravilnik stupa na snagu osmoga dana od dana objave u »Narodnim novinama«.

Broj: 511-01-5223992-2007.
Zagreb, 6. lipnja 2007.

Ministar
**Ivica Kirin**, v. r.

*Obrazac 1*

![](dodatni/351616.gif)

*Obrazac 2*

![](dodatni/351617.gif)

*Obrazac 3*

![](dodatni/351618.gif)
![](dodatni/351619.gif)

*Obrazac 4*

![](dodatni/351620.gif)

Pravilnik, NN 63/2007-1964
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)